次韵蹇侍郎天元殿門芝草
作者：蘇頌
朝代：宋

paragraphs: 列聖儲靈貺，坤珍應祀儀。
分葩對牟首，觀瑞駐華芝。
毓德繇皇始，彰功在聖時。
早聞縈殿桷，復見孕門楣。
自有雲成蓋，非因水聚脂。
黄英苞五德，古字秀三枝。
戶牖瞻丹幄，簪裾從罽緌。
畫圖稽大隗，歌咏入咸池。
九廟流光遠，千齡復旦期。
將書符命志，寧比玉靈詩。